Ingen Astralis-spillere nomineret til Årets Sportsnavn

Der er ingen tvivl om, at Astralis er poppet op i de danske medier i 2018 grundet deres fantastiske præstationer, men det er desværre ikke nok til, at blot én af spillerne nomineres til Årets Sportsnavn.

device har spillet sit bedste Counter-Strike nogensinde i år, men det er åbenbart ikke nok til at blive nomineret som Årets Sportsnavn.

Astralis' fantastiske præstation gennem hele året er ikke gået uhørt eller ubelønnet hen, da de indtil videre har skrabet sig til over 23 millioner kroner i pengepræmier.

LÆS OGSÅ Regnskab: Astralis har vundet over 23 millioner kroner siden tilføjelsen af Magisk

Det viser sig dog ikke at være nok til en nominering til Årets Sportsnavn, da Danmarks Idrætsforbund og Jyllands-Posten har udvalgt de tre atleter, der kan vinde titlen - og her er der ingen Astralis-spillere at finde. Det er dog nok primært et resultat af, at DIF fortsat nægter at anerkende esport.

Danmarks tennis-darling Caroline Wozniacki, fodboldspilleren Pernille Harder og cykelrytteren Michael Valgren er de tre udvalgte.

Der var i første omgang nomineret 15 navne, som skulle koges ned til tre, og ikke en gang blandt disse 15 figurerede en eneste fra Astralis, på trods af det nu er blevet til 10 trofæer i år, mens danskerne har ligget nummer et i verden uafbrudt siden den 23. april.

Vinderen af Årets Sportsnavn kåres den 5. januar ved Danmarks Radios sportsgalla i Herning, og med titlen følger en check på 75.000 kroner.